(2) Pallas

D' **(2) Pallas** isch mit eme middlere Durmesser vu 523&nbsp;km dr zweitgrösst Asteroid im Asteroide-Hauptgürtel. Si isch am 28. März 1802 vum Heinrich Wilhelm Olbers entdeckt worre.
Sofern isch d'Gstalt vu dr Pallas im e anächerend hydrostatische Glichgwicht befindet, isch es vu dr Internationale Astronomische Union plant, d'Pallas as Zwergplanet z'klassifiziere.

## Entdeckig
D'Pallas isch am 28. März 1802 vum Heinrich Wilhelm Olbers als zweite Asteroid entdeckt worre, un uf die grichisch Götti Pallas Athene daift worre. D'Entdeckig isch zuefällig erfolgt, wie dr Olbers dr e Johr vocher entdeckt Asteroid (1) Ceres het ufsueche welle. Nooch dr Entdeckig vu dr Ceres het dr Olber, wie die andere Astronome zue sinere Zitt, nit demit grechnet, noch e wittere Planet zwischenem Mars un em Jupiter z'finde, wil mer glaubt het, dr vu dr Titius-Bode-Reihe vochergsaite Planet in sällem Beriich vum Sunnesystem mit dr Ceres gfunde z'ha. Dr Olbers het doher d'Hypothese verträtte, dass es sich bi dr Ceres un dr Pallas um Bruchstücker vume grössere, ussenanderbrochene Planet handele dät.

Dr Wilhelm Herschel, wo anno 1781 dr Uranus entdeckt gha het, het versuecht, dr Durmesser vu dr Ceres un dr Pallas zue bestimme, was ihm aber nit glunge isch: Die beide Objekte sin in sinem Teleskop praktisch sternförmig (also ohne messbari Usdähnig, anderst wie die klassische Planete) erschine. Dr Herschel het dorum scho 1802 vorgschlage, d'Ceres un d'Pallas as „Asteroide“ (grichisch fer „sternartig“), z'bezeichne un demit vu dr grosse Planete abzgrenze. Si Asicht isch zue sällere Zitt aber numme vu wänige Astronome deilt worre. Erscht wie um 1850 d'Zahl vu dr zwischenem Mars un em Jupiter gfundene Himmelskörper rasch angstiige isch, sin si under dr Bezeichnige „Asteroide“, „Planetoide“, „Chleini Planeten“ oder „Chleiplanete“ zämmegfasst worre.

S'anno 1803 entdeckt chemisch Element Palladium isch uf dr Asteroid Pallas daift worre.

## Umlaufbahn
D'Pallas beweggt sich ime middlere Abstand vu 2,77 AE in 4,62 Johre um d'Sunne. D'Bahnexzentrizität isch mit 0,230 relativ gross: Dr Abstand vu dr Sunne variiert doher erheblich zwische 2,14&nbsp;AE im Perihel un 3,41&nbsp;AE im Aphel. D'Umlaufbahn isch mit 34,9° au starch gege d'Ekliptik gneigt, wodur es hüffig vorchummt, dass sich d'Pallas fernab vu dr Ekliptik am Himmel ufhaldet.

Während dr Opposition erreicht si e schinbari Helligkeit vu bis zue 7,0&nbsp;mag. Si isch demit nooch dr (4) Vesta un dr (1) Ceres dr dritthellst Asteroid am Nachthimmel.

## Eigeschafte
D'Rotationsperiode vu dr Pallas betrait 7 Stunde un 49 Minute. Ihri Oberflächi het e middleri Albedo vu 0,159. D'Masse isch zue 1,21×10−10 Sunnemasse (2,41×1020&nbsp;kg) bestimmt worre. Us dr Beobachtig vu Sternbedeckige het d'Grössi vu dr Pallas abgleitet werre chänne. D'Form vu dr Pallas entspricht demnooch ime triaxiale Ellipsoid mit Axelängene vu 574±10&nbsp;km, 526±3&nbsp;km un 501±2&nbsp;km. In gueter Yberinstimmig demit isch us Beobachtige vum Infrared Astronomical Satellite e middlere Durmesser vu 523±20&nbsp;km abgleitet worre.

Pallas isch demit, nooch dr Ceres, dr zweitgrösst Asteroid vum Hauptgürtel. Si wird an Masse aber sowohl vu dr Ceres, als au vu dr Vesta ybertroffe.

## Sichtbarkeit
	
In dr folgende Tabelle isch d'Sichtbarkeit vu dr Pallas bis anno 2021 agäbe. Die schibar Helligkeit un d'Entfernig zue dr Erde beziege sich debi uf dr Zittpunkt vu dr Opposition, wenn dr Asteroid dr Erde am nächste isch un demit au am hellste erschint.

## Lueg au
* Liste vu dr Asteroide

Quelle: dr englisch un dr dytsch Wikipedia-Bitrag zue dem Lemma